## Mazón: “Mantenim durant 2025 les deduccions fiscals a les instal·lacions d’autoconsum elèctric en les cases amb fonts renovables”

*** Anuncia un nou pla director energètic per a impulsar les energies renovables, agilitzar el marc normatiu i fomentar el vehicle elèctric i els punts de recàrrega
* Assenyala l’aposta del Consell per revertir la “paràlisi renovable” amb el decret de simplificació que “acurta terminis i elimina traves”, així com dotar de seguretat jurídica la inversió i garantir la protecció del territori
* Destaca que “en un any hem autoritzat 74 parcs fotovoltaics amb una potència de 1.200 megawatts (MV)” i lamenta que en 8 anys “es van connectar a la xarxa 100 MV a la Comunitat mentres que Múrcia va connectar 1.000 MV”
* Subratlla la prioritat per “avançar en la sobirania energètica” amb un equilibri entre fonts renovables i energia nuclear que “contribuïsca a descarbonitzar l’economia i reduïsca els costos de l’energia per a cases i empreses”**

**València.**

El president de la Generalitat, Carlos Mazón, ha anunciat que la Generalitat mantindrà en els pressupostos de 2025 “les deduccions fiscals a les quantitats invertides en instal·lacions d’autoconsum o de generació elèctrica o tèrmica a través de fonts renovables amb la finalitat de continuar incentivant la transició energètica”.

El cap del Consell ha explicat que “estos incentius fiscals continuaran impulsant la renovació energètica de les vivendes perquè l’autoconsum siga una alternativa viable i rendible per a les economies familiars”.

Mazón ha participat en la inauguració de la IV edició del congrés Energy Revolution que organitza l’associació d’empreses d’energies renovables i altres tecnologies netes de la Comunitat Valenciana (AVAESEN). El president ha agraït al sector de l’energia la seua “solidaritat i paper proactiu” en la recuperació de les zones afectades per les riuades i la seua “contribució per a rellançar i obrir una etapa de creixement econòmic”.

Durant la seua intervenció, el president ha mostrat el compromís de la Generalitat per “apostar per un model energètic equilibrat que afavorix la descarbonització de l’economia i reduïsca els costos de l’energia per a les cases i empreses”, al mateix temps que garantisca “la competitivitat, l’ús de la nostra indústria i el respecte al nostre entorn”.

En esta línia, ha apel·lat a un “debat assossegat entorn de les decisions energètiques que siga permeable a les necessitats d’empreses, ciutadans i municipis, i sensible amb el medi ambient i la seua protecció”.

Mazón ha avançat que la Generalitat presentarà pròximament un nou pla director energètic “per a no perdre el tren de liderar la transició energètica”. Així, ha explicat que este pla prevorà línies com l’impuls a les instal·lacions que incloga les comunitats energètiques locals “perquè tot municipi en puga tindre almenys una en els pròxims anys”.

A més, esta iniciativa fomentarà el vehicle elèctric i les estacions de recàrrega. Al respecte, el president ha recordat que el Consell “està estudiant les instal·lacions de punts de recàrrega en les carreteres d’alta capacitat de titularitat de la Generalitat”.

Este pla director també implicarà un impuls del biogàs o el biometà, afavorirà l’emmagatzematge per a augmentar l’autoconsum, una actualització del pla eòlic, el desenrotllament de l’hidrogen verd, així com l’ús i emmagatzematge de CO₂ per a les indústries de difícil abatiment.

**Simplificació i seguretat per a impulsar les renovables**

El cap del Consell ha realçat el paper del sector energètic de la Comunitat Valenciana per fomentar l’ús d’energies netes per a reduir les emissions i la dependència dels combustibles fòssils. El president ha detallat les condicions “excepcionals del nostre territori” amb 300 dies de sol a l’any, una orografia idònia per a l’aprofitament eòlic i unes empreses de referència i avantguarda.

Mazón ha lamentat que la Comunitat Valenciana no ha pogut aprofitar tot este potencial en els últims anys perquè hi havia una “administració que frenava amb una burocràcia infinita”. Així, mentres la potència instal·lada renovable avançava a Espanya i, a la fi de 2023, representava ja el 61 %, a la Comunitat Valenciana, la capacitat instal·lada renovable representava escassament el 3 % de la total instal·lada a escala nacional.

De fet, en huit anys, es van connectar a la xarxa 100 megawatts (MW ) de fonts renovables a la Comunitat Valenciana mentres, per exemple, Múrcia va connectar 1.000 MW. D’esta manera, ha indicat que la conseqüència d’esta “paràlisi renovable” ha sigut una generació elèctrica sostenible estancada, un dèficit energètic superior al 30 % i un augment de la dependència energètica.

Per contra, el president ha posat l’exemple del Decret llei de simplificació administrativa per “acurtar terminis, eliminar traves i agilitzar la tramitació”, al mateix temps que ha asseverat que “aporta seguretat jurídica a la inversió i garanties de protecció al territori”. A més, s’ha referit a altres iniciatives com la reforma fiscal o l’impuls a la Formació Professional que han afavorit a “mantindre la confiança per a invertir a la Comunitat Valenciana”.

En este sentit, ha assegurat que “avancem en la resolució d’expedients embossats amb resultats que comencen a vore’s” i ha ressaltat que “en poc més d’un any hem començat a tramitar 181 expedients d’instal·lacions fotovoltaiques i s’han autoritzat 74 parcs amb una potència de 1.200 megawatts (MW)”.

El màxim representant de l’executiu valencià ha remarcat la prioritat “d’avançar en els pròxims anys en la sobirania energètica amb un full de ruta que aposte per l’equilibri entre la generació de les fonts renovables i l’energia nuclear”.

Fecha: 29/01/2025